Reykjavík 23. september 2016

**Ályktun Landssambands slökkviliðs og sjúkraflutningamanna og Tollvarðafélags Íslands**

Stjórnir LSS og TFÍ lýsa því yfir sameiginlega að sá samningur sem nú liggur fyrir undirritaður af forystufólki BSRB, BHM og KÍ er ekki gerður með samþykki félagsmanna eða stjórna þessara félaga.

Samningurinn skerðir lífeyrisréttindi opinberra starfsmanna til framtíðar verulega, starfsævin verður lengd og ábyrgð vinnuveitanda á sjóðnum verður afnumin, án þess að laun hafi verið leiðrétt.

Niðurstaða samningsins er ekki í samræmi við samþykktar ályktanir 44. þings BSRB er vörðuðu lífeyrisréttindi.

* Þingið krafðist þess að bakábyrgð launagreiðanda af lífeyrisskuldbindingum félli ekki niður af A- deild LSR og LSS.
* Þingið fól forystufólki bandalagsins að tryggja það að ákveðnar stéttir yrðu undanþegnar lengingu strarfsævinnar ef til þess kæmi.
* Ef lífeyrisréttindi á milli markaða yrðu samræmd færi jafnframt fram greining á launamun á milli markaða og laun hækkuð hjá opinberum starfsmönnum.

Einnig er bent á sameiginlegt vinnuskjal beggja aðila, svokallað 10 punkta skjal sem unnið var af báðum aðilum þessa samnings. Í því skjali kemur m.a. fram:

* Staða hópa sem kunna að hafa sérstöðu hvað varðar lífeyristökualdur verður skoðuð sérstaklega.
* Sérstaklega verði unnið að því að jafna laun einstakra hópa milli almenns og opinbers vinnumarkaðar. Skal það gert með því að taka upp sérstakt launajöfnunarálag. Launajöfnunarálagið skal fundið út sem ákveðið hlutfall af launaskriðstryggingunni (eða með annarri aðferð) og greiðist sem viðbót við hana. Launajöfnunarálagið skal greiðast jafnt til heildarsamtaka opinberra starfsmanna og greiðast til þeirra hópa sem á hverjum tíma þurfa mestu leiðréttinguna við samkvæmt mati samningsaðila.
* Staða þeirra einstaklinga sem greiða í A-deildir LSR/LSS og ekki eru í starfi hjá ríki, sveitarfélögum verður skoðuð sérstaklega.

Í samningnum eru skerðingar á réttindum/kjörum opinberra starfsmanna frágengnar og tímasettar, en allar leiðréttingar/bætur eiga kannski/hugsanlega að koma síðar.

Opinber starfsmaður sem hefur vinnu 1. janúar 2017 mun ekki vinna sér inn sambærileg réttindi og starfsmaður á almennum vinnumarkaði, þar sem samkomulagið gengur út á að jöfnun launa verði ekki komin á fyrr en eftir 6-10 ár, ef hún kemst einhvern tímann á.

Sporin hræða þegar slík loforð eru ekki fastari í hendi, en er í þessum samningi og er í því sambandi sérstaklega bent á samspil loforða og efnda stjórnvalda er kemur að jöfnun á launamun kynjanna.

Þess er krafist að öllum opinberum starfsmönnum verði kynntar þessar skerðingar og um þær verði kosið í almennum kosningum opinberra starfsmanna.

Félagsmenn þessara ofantaldra félaga telja sig með öllu óbundna af þessum samningi.